Poul Qvist Jørgensen (S), 2003-11-28:
Med den udvikling, der har været her i de senere dage, vil jeg godt starte med at takke hr. Ole Sohn for at have sørget for, at vi får denne debat.
Jeg må indrømme, at lige da jeg så forespørgslen første gang, var jeg en anelse betænkelig, men det har ændret sig siden, som så meget kan gøre. Vi har i mange år haft den såkaldte fastpris.
Oprindelig var formen, at man kunne være sikker på, at prisen for en bog var den samme, hvad enten man købte den i København eller Skagen.
Man var også sikker på, at den holdt prisen i en rimelig tid.
Prisen blev fastsat efter aftaler om et honorar, som forfatterne altid synes var for lavt, og med en avance, der medførte, at boghandlerne syntes, at de tjente for lidt og ofte var tvunget til at sælge andet end netop bøger.
Dette fastprissystem havde faktisk sine fordele.
En iøjnefaldende var, at det var stærkt medvirkende til, at der bestod og vel i nogen grad består et rimeligt net af seriøst arbejdende boghandlere rundt i landet, og at en del forlag kunne og kan eksistere - måske endda tjene penge, måske endda løbe en risiko ved at udgive en såkaldt smal bog: en lyriksamling, en oversættelse af en endnu ukendt udenlandsk forfatter osv. Fra forskellig side og med henvisning til andre lande har der været rejst tvivl om berettigelsen af, at en enkelt branche kunne bevare den favorable ordning, der bl.a. medførte, at f.eks. supermarkeder og tankstationer og for så vidt også bibliotekerne ikke kunne sælge bøger og i hvert fald ikke til den pris, de nu havde lyst til at tage for en given bog.
Der er gennem årene sket en lempelse i
fastprissystemet
Andre end de anerkendte boghandlere kan nu sælge bøger osv. For at følge udviklingen blev der nedsat et udvalg.
I daglig tale bliver det vist kaldt vagthundeudvalget.
Det har desværre ikke kunnet få lov til at tilendebringe sit arbejde, før det hjemsøgtes af spørgsmålstegn ved betimeligheden i at fastholde det liberaliserede fastprissystem.
Og der blev allerede i august sat gang i diskussionen.
Man hævdede fra Konkurrencestyrelsens side, at fastprissystemet i sin nu kendte form burde bringes til ophør.
På den allerede flere gange omtalte konference i oktober var det også mit klare indtryk, at der er en udbredt utilfredshed med, at Konkurrencestyrelsen har taget stilling og offentliggjort denne, inden udvalget har tilendebragt sit arbejde og aftaleperioden er udløbet.
Jeg har også det indtryk, at der, som også hr. Ole Sohn gav udtryk for, er ønske om at fremskaffe et mere nuanceret statistisk grundlag.
Og på den baggrund ville det klart være at foretrække, at vi får en forlængelse af den nugældende ordning.
Det er vi Socialdemokrater enige i.
Såfremt vi turde stole på, at der inden for en ganske kort tid kunne etableres en ny ordning, hvor vi i en større udstrækning end nu kunne støtte udgivelsen og frembringelsen af bøger med større vægt på den kulturelle, den sproglige og den kunstneriske side - kort sagt mere kvalitet - er vi med.
Men vi tror ikke rigtig på, at den nuværende regering vil kunne kreere en sådan løsning endsige skaffe de nødvendige midler.
Jeg skal så også for en fuldstændigheds skyld sige, at jeg tror ikke på en direkte kopiering af hverken et norsk eller et svensk system.
Det skal gennemarbejdes ganske meget.
Vi vil derfor konkluderende foreslå, at fastprissystemet i sin nuværende form fortsættes.
Vi er meget godt tilfredse med at kunne være med til det forslag til vedtagelse, der lægger op til dette.
Vi er også meget godt tilfredse med, at der bliver en rimelig tid, nemlig ca. 2½ år.
Alt i alt vil jeg godt sige tak på bogens vegne, på bogaktørernes vegne, for at vi har fået dette forslag til en løsning på et lidt vanskeligt problem.
Må jeg så slutte med at sige, at jeg har nu tre gange hørt folk sige »bogmoms«, tre forskellige medlemmer af Folketinget, herunder en minister.
Vi har altså en ikkedifferentieret moms, og vi har en moms, der er sammenlignelig på bøger.
Så det er lidt urimeligt at snakke om bogmoms.
Det giver en skæv vinkel på tingene.
Der er en tre-fire undtagelser fra den generelle moms, men det er altså ikke lige bogmomsen.